钦定古今图书集成/明伦汇编/氏族典/第164卷 > 《廖用贤尚友录》 > 潘尼
## 钦定古今图书集成/明伦汇编/氏族典/第164卷 > 《廖用贤尚友录》 > 潘尼

按《晋书潘岳传》：“岳从子尼，字正叔。祖勖，汉东海相。父
满，平原内史。并以学行称。尼少有清才，与岳俱以文
章见知。性静退不竞，唯以勤学著述为事，著《安身论》
以明所守。初应州辟，后以父老辞位致养。太康中，举
秀才，为太常博士，历高陆令，淮南王允镇东参军。元
康初，拜太子舍人，出为宛令。宽而不纵，恤隐勤政。入”
补尚书郎，俄转著作郎。及赵王伦篡位，孙秀专政，忠
良之士，皆罹祸酷。尼遂疾笃，取假拜扫坟墓。闻齐王
冏起义，乃赴许昌。冏引为参军，与谋时务，兼管书记。
事平，封安昌公，历黄门侍郎、散骑常侍、侍中、秘书监。
永兴末，为中书令。永嘉中，迁太常卿。洛阳将没，携家
属东出成皋，欲还乡里，道遇贼，不得前。病卒于坞壁，
年六十馀。